text: Fredericia Teater storsælger og laver ekstra forestillinger
  07 juli 2016 kl. 11.33
  Klokkeren fra Notre Dame er en succes inden premieren. Det får nu Fredericia Teater til at forlænge spilleperioden.
  Fredericia Teater har allerede nu solgt 60 procent af billetterne til deres produktion af Disneys Klokkeren fra Notre Dame – The Musical, der har premiere den 14. oktober.
  Derfor forlænger teatret nu forestillingen med en uge, så sidste forestilling bliver 20. november.
  - Jeg er enormt glad for, at publikum har taget vores forestillinger til sig i en sådan grad, at de mere end nogensinde sikrer sig deres billetter i god tid, siger teaterchef Søren Møller i en pressemeddelelse.
  Som noget nyt har publikum mulighed for at sidde helt oppe på scenen til Klokkeren fra Notre Dame – The Musical. Der kommer man helt tæt på både skuespillere og ensemble.
  Klokkeren fra Notre Dame – The Musical bliver den største tekniske scenografi nogensinde i teatrets historie.
  